संजीव कांकर फिर बने भाजपा के जिलाध्यक्ष
प्रदेश मुख्यालय से सोमवार को हुई अधिकृत घोषणा
भास्कर संवाददाता | भिंड
भारतीय जनता पार्टी के प्रदेश नेतृत्व ने संजीव कांकर को पुन: पार्टी का जिलाध्यक्ष मनोनीत किया है। मंडल-डेलीगेट से हुई रायशुमारी में कांकर का ही पलड़ा सबसे भारी था। संजीव को पुन: जिलाध्यक्ष नियुक्त कराने में भाजपा के प्रदेश महामंत्री अरविंद सिंह भदौरिया तथा विधायक नरेन्द्र सिंह कुशवाह की जुगलबंदी का महत्वपूर्ण रोल रहा है।
अरविंद- नरेन्द्र की जुगलबंदी चली: भाजपा के प्रदेश महामंत्री अरविंद सिंह भदौरिया शुरूआत से ही संजीव कांकर के साथ खड़े थे। विधायक नरेन्द्र सिंह कुशवाह दो रोज पहले तक राकेश शुक्ला का समर्थन करते दिख रहे थे, लेकिन अचानक उन्होंने अपनी पसंद बदली और कांकर को समर्थन दे दिया। रविवार को जब पूर्व विधायक गजराज सिंह सिकरवार रायशुमारी के लिए भिंड आए थे, तो उनके सामने भी नरेन्द्र ने खुलकर संजीव का समर्थन किया और संजीव के अन्य विरोधियों के अरमानों पर पानी फेर दिया। विधायक श्री कुशवाह ने संजीव की घोषणा के बाद स्वीकार भी किया है कि उनके पास इसके अलावा कोई बेहतर विकल्प नहीं था। उनका दांव कहीं खाली न चला जाए, इसलिए वे रायशुमारी के बाद भोपाल कूच कर गए थे। संजीव के जिलाध्यक्ष की घोषणा पर सतेन्द्र सिंह भदौरिया, अमित दुबे, बीरेंद्र ओझा, भरत शर्मा, गजराज जाटव ने बधाई दी है।
bho_Deva hin_Deva bho_Deva awa_Deva hin_Deva